b'\n_START_ARTICLE_\nStasys Gudaitis\n_START_PARAGRAPH_\nStasys Gudaitis (g. 1928\xc2\xa0m. baland\xc5\xbeio 29 d. Jank\xc5\xb3 k., \xc5\xa0aki\xc5\xb3 r.), choro dirigentas, dainininkas, pedagogas.\n_START_SECTION_\nBiografija\n_START_PARAGRAPH_\nMuzikos pradmenis gavo i\xc5\xa1 vargonininko brolio Jeronimo, o mokydamasis Marijampol\xc4\x97s Rygi\xc5\xa1ki\xc5\xb3 Jono gimnazijoje\xc2\xa0\xe2\x80\x93 i\xc5\xa1 muzikos mokytojo ir chorved\xc5\xbeio J. Kamai\xc4\x8dio. U\xc5\xbe dalyvavim\xc4\x85 rezistencin\xc4\x97je veikloje 1946\xc2\xa0m. buvo suimtas ir nuteistas de\xc5\xa1im\xc4\x8diai met\xc5\xb3 kal\xc4\x97ti. B\xc5\xabdamas Komijos respublikos Abez\xc4\x97s lageriuose, kartu su kunigu ir muziku Tadu Budrai\xc4\x8diu 1954\xc2\xa0m. suorganizavo 20-25 kalini\xc5\xb3 vyr\xc5\xb3 chor\xc4\x85, kuris dainavo J. Naujalio, \xc4\x8c. Sasnausko, S. \xc5\xa0imkaus, J. \xc5\xa0vedo, V. Paulausko ir kit\xc5\xb3 lietuvi\xc5\xb3 kompozitori\xc5\xb3 dainas._NEWLINE_Gr\xc4\xaf\xc5\xbe\xc4\x99s \xc4\xaf Lietuv\xc4\x85, 1956\xe2\x80\x931959\xc2\xa0m. choro dirigavimo mok\xc4\x97si Vilniaus J. Tallat-Kelp\xc5\xa1os muzikos mokykloje (d\xc4\x97st. A. Il\xc4\x8diukas). 1959\xe2\x80\x931964\xc2\xa0m. choro dirigavimo studijas neakivaizdiniu b\xc5\xabdu t\xc4\x99s\xc4\x97 Lietuvos valstybin\xc4\x97je konservatorijoje (d\xc4\x97st. L. Abariaus klas\xc4\x97)._NEWLINE_1956\xe2\x80\x931962\xc2\xa0m. dainavo Lietuvos valstybin\xc4\x97s filharmonijos chore, o 1963\xe2\x80\x931978\xc2\xa0m. Lietuvos valstybinio radijo ir televizijos chore, atlikdavo solo partijas, chormeisterio ir dirigento pareigas. 1962\xe2\x80\x931975\xc2\xa0m. Respublikini\xc5\xb3 mokytoj\xc5\xb3 nam\xc5\xb3 mi\xc5\xa1riojo choro meno vadovas ir dirigentas. 1963\xc2\xa0m. Vilniaus miesto chor\xc5\xb3 ap\xc5\xbei\xc5\xabroje pedagogai peln\xc4\x97 geriausio sostin\xc4\x97s mi\xc5\xa1riojo choro vard\xc4\x85, 1964\xc2\xa0m. su choru i\xc5\xa1laik\xc4\x97 konservatorijos baigimo valstybinius egzaminus, kolektyv\xc4\x85 pareng\xc4\x97 1965, 1970 ir 1975\xc2\xa0m. respublikin\xc4\x97ms dain\xc5\xb3 \xc5\xa1vent\xc4\x97ms, konkursuose peln\xc4\x97 prizini\xc5\xb3 viet\xc5\xb3, da\xc5\xbenai koncertavo Lietuvoje, dainavo Baltarusijoje, Lenkijoje, Latvijoje ir Estijoje, dalyvavo radijo ir televizijos laidose. Chor\xc4\x85 (60 dalyvi\xc5\xb3) i\xc5\xa1mok\xc4\x97 daug lietuvi\xc5\xb3 ir u\xc5\xbesienio kompozitori\xc5\xb3 k\xc5\xabrini\xc5\xb3, reng\xc4\x97 tradicinius kolektyvo jubiliejinius koncertus._NEWLINE_Nuo 1976\xc2\xa0m. d\xc4\x97st\xc4\x97 choro dirigavim\xc4\x85 neakivaizdinio skyriaus moksleiviams Vilniaus J. Tallat-Kelp\xc5\xa1os auk\xc5\xa1tesniojoje muzikos mokykloje, 1978\xe2\x80\x931988\xc2\xa0m. buvo Vilniaus kult\xc5\xabros mokyklos choro dirigavimo ir kit\xc5\xb3 disciplin\xc5\xb3 d\xc4\x97stytojas, nuo 1988\xc2\xa0m. Vilniaus mokslinio tyrimo instituto \xe2\x80\x9eVenta\xe2\x80\x9c mi\xc5\xa1riojo choro chormeisteris, daugelio chor\xc5\xb3 dainininkas (tenoras) ir giesmininkas. S\xc5\xabnus Dainius Gudaitis irgi kvalifikuotas choro dirigentas.'